CELEX: 32020R1434
Language: bg
Date: 2020-10-09 00:00:00
Title: Регламент (ЕС) 2020/1434 на Комисията от 9 октомври 2020 година за изменение на Регламент (ЕО) № 1126/2008 за приемане на някои международни счетоводни стандарти в съответствие с Регламент (ЕО) № 1606/2002 на Европейския парламент и на Съвета, във връзка с Международен стандарт за финансово отчитане 16 (текст от значение за ЕИП)

12.10.2020   
               
               
                  BG
               
               
                  Официален вестник на Европейския съюз
               
               
                  L 331/20
               
            
         РЕГЛАМЕНТ (ЕС) 2020/1434 НА КОМИСИЯТА
         от 9 октомври 2020 година
         за изменение на Регламент (ЕО) № 1126/2008 за приемане на някои международни счетоводни стандарти в съответствие с Регламент (ЕО) № 1606/2002 на Европейския парламент и на Съвета, във връзка с Международен стандарт за финансово отчитане 16
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1606/2002 на Европейския парламент и на Съвета от 19 юли 2002 г. за прилагането на международните счетоводни стандарти (1), и по-специално член 3, параграф 1 от него,
         като има предвид, че:
         
                     (1)
                  
                  
                     С Регламент (ЕО) № 1126/2008 на Комисията (2) бяха приети някои международни стандарти и разяснения, които съществуваха към 15 октомври 2008 г.
                  
               
                     (2)
                  
                  
                     Пандемията от COVID-19 предизвика безпрецедентен външен шок за Съюза и неговата икономика, което наложи приемането на мерки, насочени към облекчаване на неблагоприятните въздействия върху гражданите и дружествата, когато това е възможно.
                  
               
                     (3)
                  
                  
                     Държавите членки и Съюзът предприеха мерки за предоставяне на финансови облекчения на дружествата, включително кредитни ваканции вследствие на частни или публични мораториуми върху плащането на заеми, с цел да се предотвратят ненужни фалити и загубата на работни места, както и да се подпомогне бързото възстановяване.
                  
               
                     (4)
                  
                  
                     На 28 май 2020 г. Съветът по международни счетоводни стандарти (СМСС) публикува Отстъпки по наем в контекста на COVID-19 (изменение на Международен стандарт за финансово отчитане (МСФО) 16 Лизинг).
                  
               
                     (5)
                  
                  
                     С изменението на МСФО 16 се предвижда незадължително, временно, свързано с COVID-19 оперативно облекчение за лизингополучателите, които се възползват от кредитна ваканция по лизинговите плащания, без да се засяга значимостта и приложимостта на отчитаната от дружествата финансова информация. След консултацията с Европейската консултативна група за финансова отчетност Комисията стигна до заключението, че изменението на МСФО 16 отговаря на критериите за приемане, посочени в член 3, параграф 2 от Регламент (ЕО) № 1606/2002.
                  
               
                     (6)
                  
                  
                     Съгласно решението на СМСС измененията на МСФО 16 влизат в сила на 1 юни 2020 г. Поради това разпоредбите на настоящия регламент следва да се прилагат със задна дата с цел да се гарантира правна сигурност за съответните емитенти и съгласуваност с други счетоводни стандарти, приети с Регламент (ЕО) № 1126/2008.
                  
               
                     (7)
                  
                  
                     С оглед на неотложния характер на свързаното с COVID-19 оперативно облекчение, настоящият регламент следва да влезе в сила в деня след публикуването му в Официален вестник на Европейския съюз.
                     
                  
               
                     (8)
                  
                  
                     Поради това Регламент (ЕО) № 1126/2008 следва да бъде съответно изменен.
                  
               
                     (9)
                  
                  
                     Мерките, предвидени в настоящия регламент, са в съответствие със становището на Счетоводния регулаторен комитет,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В приложението към Регламент (ЕО) № 1126/2008 Международен стандарт за финансово отчитане (МСФО) 16 Лизинг се изменя съгласно посоченото в приложението към настоящия регламент.
         
         
            Член 2
            Дружествата прилагат измененията по член 1 най-късно от 1 юни 2020 г. за финансовите години, започващи на или след 1 януари 2020 г.
         
         
            Член 3
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 9 октомври 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 243, 11.9.2002 г., стр. 1.
         
            (2)  Регламент (ЕО) № 1126/2008 на Комисията от 3 ноември 2008 г. за приемане на някои международни счетоводни стандарти в съответствие с Регламент (ЕО) № 1606/2002 на Европейския парламент и на Съвета (ОВ L 320, 29.11.2008 г., стр. 1).
      
      
         
            ПРИЛОЖЕНИЕ
            Отстъпки по наем в контекста на Covid-19
            Изменение на МСФО 16
            
               Изменение на МСФО 16
               Лизинг
            
            Добавят се параграфи 46А, 46Б, 60А, В1А, В20А и В20Б. Преди В20А се добавя ново заглавие. За улесняване на четенето тези параграфи не са подчертани.
            ЛИЗИНГОПОЛУЧАТЕЛ
            
               Оценяване
            
            
               
                  Последваща оценка
               
            
            
               Изменения на лизинговия договор
            
            
                     
                        46А
                     
                     
                        Като практически целесъобразна мярка лизингополучателят може да избере да не преценява дали дадена отстъпка по наем, която отговаря на условията по параграф 46Б, е изменение на лизинговия договор. Лизингополучателят, който прави този избор, отчита всяка промяна в плащанията по лизинга, произтичаща от отстъпката по наем, по същия начин, по който тази промяна е щяла да бъде отчетена при прилагането на настоящия стандарт, ако не е представлявала промяна на лизинговия договор.
                     
                  
                     
                        46Б
                     
                     
                        Практически целесъобразната мярка по параграф 46А се отнася само до отстъпките по наем, породени като пряко следствие от пандемията от Covid-19, и само ако са изпълнени всички изброени по-долу условия:
                        
                                    а)
                                 
                                 
                                    с промяната в лизинговите плащания се променя възнаграждението за лизинга, като промененото възнаграждение по същество не надхвърля възнаграждението за лизинга, непосредствено предхождащо промяната;
                                 
                              
                                    б)
                                 
                                 
                                    всяко намаление на лизинговите плащания засяга само плащанията, първоначално дължими на или преди 30 юни 2021 г. (например дадена отстъпка по наем отговаря на това условие, ако поражда по-ниски лизингови плащания на или преди 30 юни 2021 г., както и увеличени лизингови плащания след 30 юни 2021 г.); както и
                                 
                              
                                    в)
                                 
                                 
                                    останалите условия на лизинга не се променят съществено.
                                 
                              
                  
               Оповестяване
            
            
                     
                        60A
                     
                     
                        Ако прилага практически целесъобразната мярка по параграф 46А, лизингополучателят оповестява:
                        
                                    а)
                                 
                                 
                                    че е приложил практически целесъобразната мярка спрямо всички отстъпки по наем, които отговарят на условията по параграф 46Б, а ако не я е приложил спрямо всички отстъпки по наем — информация за естеството на договорите, при които я е приложил (вж. параграф 2); както и
                                 
                              
                                    б)
                                 
                                 
                                    сумата, призната в печалбата или загубата за отчетния период, за отразяване на промените в лизинговите плащания поради отстъпките по наем, спрямо които е приложил практически целесъобразната мярка по параграф 46А.
                                 
                              
                  
               
                  Допълнение В
                  Дата на влизане в сила и преходни разпоредби
                  ДАТА НА ВЛИЗАНЕ В СИЛА
                  
                           
                              В1А
                           
                           
                              С издадените през май 2020 г. Отстъпки по наем в контекста на Covid-19 се добавят параграфи 46А, 46Б, 60А, В20А и В20Б. Лизингополучателят прилага това изменение за годишните отчетни периоди, започващи на или след 1 юни 2020 г. Разрешава се по-ранно прилагане, включително във финансовите отчети, които не са разрешени за публикуване към 28 май 2020 г.
                           
                        ПРЕХОДЕН ПЕРИОД
                  
                     Отстъпки по наем за лизингополучателите в контекста на Covid-19
                  
                  
                           
                              В20А
                           
                           
                              Лизингополучателят прилага Отстъпки по наем в контекста на Covid-19 (вж. параграф В1A) със задна дата, като признава кумулативния ефект от първоначалното прилагане на това изменение като корекция на началното салдо на неразпределената печалба (или, по целесъобразност, на друг компонент на собствения капитал) в началото на годишния отчетен период, в който прилага изменението за първи път.
                           
                        
                           
                              В20Б
                           
                           
                              За отчетния период, в който за първи път прилага Отстъпки по наем в контекста на Covid-19, лизингополучателят не е длъжен да оповестява информацията, изисквана по параграф 28, буква е) от МСС 8.